CELEX: 32018D0874
Language: bg
Date: 2018-06-14 00:00:00
Title: Решение за изпълнение (ЕС) 2018/874 на Комисията от 14 юни 2018 година за определяне на временното спиране на прилагането на преференциалното мито по член 15 от Регламент (ЕС) № 20/2013 на Европейския парламент и на Съвета за нецелесъобразно по отношение на вноса на банани с произход от Никарагуа

15.6.2018   
            
            
               BG
            
            
               Официален вестник на Европейския съюз
            
            
               L 152/58
            
         РЕШЕНИЕ ЗА ИЗПЪЛНЕНИЕ (ЕС) 2018/874 НА КОМИСИЯТА
   от 14 юни 2018 година
   за определяне на временното спиране на прилагането на преференциалното мито по член 15 от Регламент (ЕС) № 20/2013 на Европейския парламент и на Съвета за нецелесъобразно по отношение на вноса на банани с произход от Никарагуа
   ЕВРОПЕЙСКАТА КОМИСИЯ,
   като взе предвид Договора за Европейския съюз и Договора за функционирането на Европейския съюз,
   като взе предвид Регламент (ЕС) № 20/2013 на Европейския парламент и на Съвета от 15 януари 2013 г. за прилагане на двустранната защитна клауза и механизма за стабилизиране по отношение на бананите от Споразумението за асоцииране между Европейския съюз и неговите държави членки, от една страна, и Централна Америка, от друга страна (1), и по-специално член 15, параграф 2 от него,
   като има предвид, че:
   
               (1)
            
            
               Със Споразумението за асоцииране между Европейския съюз и неговите държави членки, от една страна, и Централна Америка, от друга страна (2) („Споразумението“), което започна да се прилага временно за държавите от Централна Америка през 2013 г., а конкретно за Никарагуа — на 1 август 2013 г., бе въведен механизъм за стабилизиране по отношение на бананите.
            
         
               (2)
            
            
               Съгласно този механизъм за стабилизиране, въведен с Регламент (ЕС) № 20/2013, след надхвърляне на определен критичен обем на вноса на пресни банани (позиция 0803 00 19 от Комбинираната номенклатура на Европейския съюз от 1 януари 2012 г.) от някоя от засегнатите държави Комисията може чрез акт за изпълнение, приет в съответствие с процедурата по спешност, посочена в член 14, параграф 4 от Регламент (ЕС) № 20/2013, или временно да спре да прилага преференциалното мито по отношение на вноса на пресни банани от съответната държава, или да прецени, че подобно спиране не е целесъобразно.
            
         
               (3)
            
            
               На 10 април 2018 г. вносът в Съюза на пресни банани с произход от Никарагуа надхвърли прага от 14 000 тона, определен в Споразумението.
            
         
               (4)
            
            
               В този контекст в съответствие с член 15, параграф 3 от Регламент (ЕС) № 20/2013 Комисията взе предвид въздействието на този внос върху състоянието на пазара на банани в Съюза, за да реши дали прилагането на преференциалното мито следва да бъде временно спряно. Комисията проучи въздействието на посочения внос върху равнището на цените в Съюза, развитието на вноса от други източници и общата стабилност на пазара на пресни банани в Съюза.
            
         
               (5)
            
            
               Към момента на надхвърляне на определения за 2018 г. праг вносът на пресни банани от Никарагуа е съставлявал едва 1,2 % от вноса в Съюза на пресни банани, обхванат от механизма за стабилизиране по отношение на бананите. Освен това вносът от Никарагуа съставлява по-малко от 1,0 % от общия обем на вноса на пресни банани в Съюза.
            
         
               (6)
            
            
               Вносът от големи държави износителки, с които Съюзът също е сключил споразумение за свободна търговия, а именно Колумбия, Еквадор и Коста Рика, възлиза на 17,8 %, 23,4 % и 22,2 % от съответно определените им прагове. „Неизползваните“ в рамките на механизма за стабилизиране количества (около 4,8 млн. тона) значително надхвърлят общия обем на вноса от Никарагуа до момента (14 787 тона).
            
         
               (7)
            
            
               Средната цена на вноса от Никарагуа през първите 2 месеца на 2018 г. е била 488 EUR/тон, или с 26 % по-ниска от средните цени на останалия внос на пресни банани в Съюза.
            
         
               (8)
            
            
               Въпреки ниската цена на бананите, внасяни от Никарагуа, средната цена на едро на бананите на пазара на Съюза през март 2018 г. не е показала промени в посока надолу и се е запазила висока. Средната цена на едро за банани (с всякакъв произход) е възлизала на 1 094 EUR/тон през март 2018 г., което е с 11 % повече от съответната цена през март 2017 г. (977 EUR/тон). Освен това средната цена на едро за банани, произведени в Съюза, е възлизала на 1 006 EUR/тон през март 2018 г., което е съпоставимо със съответната цена през март 2017 г. (996 EUR/тон).
            
         
               (9)
            
            
               Поради това на този етап няма данни за смущения в стабилността на пазара на Съюза, предизвикани от надвишаващия определения годишен критичен обем внос на пресни банани от Никарагуа, нито за оказано съществено въздействие върху състоянието на производителите от Съюза.
            
         
               (10)
            
            
               Освен това към април 2018 г. не е установена опасност от сериозно влошаване на пазара на Съюза, нито от сериозно влошаване на икономическото състояние на най-отдалечените региони на Съюза.
            
         
               (11)
            
            
               Поради това спирането на прилагането на преференциалното мито по отношение на вноса на банани с произход от Никарагуа не се счита за целесъобразно на настоящия етап.
            
         
               (12)
            
            
               Следва да се припомни, че през 2017 г. вносът от Никарагуа е надхвърлил прага на 2 май и до края на посочената година е достигнал равнище от 50 хил. тона. Комисията обаче заключи в своя последващ анализ, че нито този внос, нито друг внос от държави, по отношение на които се прилага механизмът за стабилизиране, е причинил смущения на пазара на Съюза.
            
         
               (13)
            
            
               С оглед на това, че ежегодният критичен обем бе надхвърлен още през април, Комисията ще продължи своя мониторинг въпреки ниския общ обем на вноса от Никарагуа на пазара в Съюза, като при необходимост може да приеме мерки,
            
         ПРИЕ НАСТОЯЩОТО РЕШЕНИЕ:
   Член 1
   Временното спиране на прилагането на преференциалното мито по отношение на вноса на пресни банани, класирани в позиция 0803 00 19 от Комбинираната номенклатура на Европейския съюз и с произход от Никарагуа, e нецелесъобразно.
   Член 2
   Настоящото решение влиза в сила в деня на публикуването му в Официален вестник на Европейския съюз.
   
   
      Съставено в Брюксел на 14 юни 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 17, 19.1.2013 г., стр. 13.
   
      (2)  ОВ L 346, 15.12.2012 г., стр. 1.